ועדת החינוך והתרבות, כנסת 15, פרוטוקול מספר 177, 2000-10-30 10:00

זבולון אורלב: בוקר טוב, אנחנו פותחים את ישיבת הוועדה.

זבולון אורלב: זאת הישיבה הראשונה של ועדת החינוך והתרבות במושב החורף.

זבולון אורלב: אני מבקש לאחל לחברי הכנסת, לחברינו במשרד החינוך, לשלטון המקומי, למורים, לתלמידים ולכל יתר הגורמים, שבאמת תהיה לנו תקופה שקטה, בטוחה ורגועה ושנעבור אותה בשלום.

זבולון אורלב: היום אנחנו פותחים בשלושה דיונים שקשורים במצב וכך אני חושב שראוי שיהיה.

זבולון אורלב: הדיון הראשון קשור בנושא הביטחון במערכת החינוך, גם אבטחת מוסדות חינוך וגם הטיולים.

זבולון אורלב: בשעה 11:15 אנחנו עוברים לחדר ההרצאות לדיון שני על ההיבטים החינוכיים והפדגוגים של מצבי לחץ ושל דו קיום בתקופה כזאת והדיון הזה יהיה משודר.

זבולון אורלב: לאחר מכן נחזור לחדר הוועדה ובשעה 12:30 נייחד דיון על תיפקוד מערכת החינוך ביהודה, שומרון וחבל עזה עם הבעיות המיוחדות שלהם.

זבולון אורלב: אלה שלושת הדיונים ואנחנו נעשה הכל כדי שכל מי שרוצה לדבר יוכל לדבר בקצרה ובתמציתיות.

זבולון אורלב: אנחנו יודעים שכרגע המתח גדול ואנחנו רוצים לנהל את ישיבות הוועדה מתוך רגיעה.

זבולון אורלב: כמובן שכל אחד יאמר את אשר יש על ליבו, על מצפונו, על דעתו ומחשבתו ונשמע איש את רעהו בסבלנות וברגיעה.

זבולון אורלב: הנושא הראשון הוא, כאמור, אבטחת מוסדות חינוך לאור המצב הביטחוני גם מבית וגם מחוץ, שכולל שלושה היבטים: היבט אחד הוא אבטחת מוסדות החינוך, הנושא השני הוא הסעות והגעה אל מערכת החינוך והנושא השלישי הוא היציאה אל מחוץ לבתי הספר, לטיולים ולכל שאר הפעילויות.

זבולון אורלב: ביחס לאבטחה אני רוצה לומר כמה מילים.

זבולון אורלב: קיימנו לפחות דיון אחד לפני פתיחת שנת הלימודים, לאחר שהתברר לנו שהמשטרה, מסיבות כאלה ואחרות, בגלל בעיות תקציביות שלה מול האוצר, אחרה במתן ההרשאות לשלטון המקומי כדי שהוא יוכל לארגן שומרים.

זבולון אורלב: היה ברור לנו כבר בראשית השנה שבאחוז מסוים מבתי הספר לא יהיו מאבטחים או שומרים שעברו את כל התהליך שהם צריכים לעבור על פי ההוראות.

זבולון אורלב: כבר אז ביקשנו שאם יהיו כאלה שומרים, אנחנו מבקשים שבמקומם ישמרו שוטרים כך שהתלמידים יקבלו את האבטחה הראויה להם.

זבולון אורלב: כמובן שלא שמעו לנו, לא ידוע לי על אף מקום שכך עשו, ובמסגרת הדיווח אני מבקש לדעת האם בכל מוסדות החינוך יש שומרים/מאבטחים שמורשים ונושאים נשק.

זבולון אורלב: על פי הידוע לי, התקציב הוא תקציב שמירה של שבע שעות.

זבולון אורלב: ידוע לנו שיש מוסדות חינוך שיום הלימודים שלהם מסתיים אחרי שבע שעות.

זבולון אורלב: מה קורה?

זבולון אורלב: האם לאור המצב האריכו את שעות השמירה?

זבולון אורלב: הכללים אומרים שבתי ספר שיש בהם מתחת למאה תלמידים לא זכאים לשמירה.

זבולון אורלב: האם לאור המצב הקיים ההוראה הזאת עומדת בעינה?

זבולון אורלב: קראתי במקומון ירושלמי שיש בירושלים 600 מוסדות חינוך ללא אבטחה כי הם מחוץ לקריטריונים.

זבולון אורלב: אם לא 600, האם מדובר בשישים או בשישה ומה קורה עם זה?

יהודית נאות: 600 זה המון.

זבולון אורלב: לא אמרתי שזה סביר, רק ציטטתי מהעיתון.

זבולון אורלב: חבר מועצת עיריית ירושלים שהוא תושב גילה טען כך במועצת העיריה וזה מה שהיה כתוב בעיתון.

זבולון אורלב: על כל פנים, זאת לא רק בעיה ירושלמית.

זבולון אורלב: השאלה הנוספת היא מה קורה במוסדות חינוך במקומות מיוחדים, מקומות חיכוך שבהם היו מהומות או שצפויות להיות מהומות, גם במקומות שקרובים יותר לרשות הפלשתינית.

זבולון אורלב: לצערנו הרב יש ישובים רבים מאד, בין אם הם ערים, רשויות מקומיות, מועצות איזוריות יהודיות וערביות ובין אם בערים מעורבות וכו'.

זבולון אורלב: ההנחה צריכה להיות שברור שבמצב הביטחוני הקיים אי אפשר לקרוא לזה שגרה.

זבולון אורלב: אני מוכרח לומר שקראתי את החומר שהובא לידיעתי ובתוכו גם ההנחיה של הממונה על אבטחת מוסדות חינוך, ניצב משנה זאב ולדינגר, ואני מודה לו שהוא הגיע אלינו, במכתב שלו שגם הופנה אליי מה12- באוקטובר בנושא עיבוי מערך אבטחת מוסדות חינוך ומהמכתב הזה אני לא מבין כלום.

זבולון אורלב: הם אומרים שיש בשמירה ההיקפית איזשהו עיבוי אבל מה היא שמירה היקפית?

זבולון אורלב: זה דבר ערטילאי.

זבולון אורלב: אולי יש בירושלים יותר שוטרים וזה נקרא שמירה היקפית.

זבולון אורלב: לא קראתי שעיבו את ניידות המשטרה או את הסיורים, לא קראתי מה קורה עם השומרים ועם המאבטחים וכו'.

זבולון אורלב: נושא הטיולים, שהיה הבוקר בחדשות, גם הוא צריך עיון גדול.

זבולון אורלב: הבוקר קיבלתי טלפון מראשי החברה להגנת הטבע והם שואלים מה פשר ההוראה הגורפת לא ללון בחוץ?

זבולון אורלב: גם בנגב ובשדה בוקר לא יכולים ללון בחוץ?

זבולון אורלב: מה קורה?

זבולון אורלב: מדוע ההוראות גורפות כאלה?

זבולון אורלב: יש מקומות מאד בטוחים במדינת ישראל ולא צריך להשבית את הפעילויות החינוכיות.

זבולון אורלב: כל אחד יודע שטיול הוא פעולה חינוכית וחשובה.

שלומית עמיחי: יש מקומות שהם יותר בטוחים מאשר בבית.

זבולון אורלב: אני מסכים איתך.

זבולון אורלב: יש מקומות שמטיילים בהם והם יותר בטוחים מבית הספר.

זבולון אורלב: מדוע להשבית ומדוע ההוראות היו גורפות כאלה וכללו כל מיני מקומות?

זבולון אורלב: הזכירו גם את הכותל המערבי ושמענו הבוקר את הוויכוח בין מפכ"ל המשטרה אם ההוראה ניתנה או לא.

זבולון אורלב: אנחנו רוצים לברר מה ההוראות, מה אומרת המשטרה?

זבולון אורלב: במשרד החינוך אומרים: מה שאומרת המשטרה כי היא זאת שיודעת לעשות הערכת מצב ביטחונית.

זבולון אורלב: על מה מסתמכת הערכת המצב של המשטרה.

זבולון אורלב: אני חושב שההקדמה היתה ארוכה מדי ואני מבקש שהמנכ"לית תתן סקירה קצרה.

שלומית עמיחי: כמובן שבעיתות האלה המשרד שלנו נערך להיבטים שמאד מתאימים לנושאים שקבעת כנושאי הישיבות.

שלומית עמיחי: הוקמו שלושה צוותים: צוות אחד שמדבר על התיפעול היום-יומי שקשור בביטחון ובנושאים אחרים כמו: הסעות, הסעות מורים, מתנדבים, מורות חיילות וכו'.

שלומית עמיחי: צוות שני עוסק בהיבטים החברתיים-חינוכיים-פסיכולוגיים והצוות השלישי עוסק בטיפול הנקודתי בנושא יש"ע.

שלומית עמיחי: בנושא הביטחון: היושב ראש דיבר על הדברים הקונקרטים והחשובים לניהול תקין של החיים.

שלומית עמיחי: לנו ברור שאנחנו נבחנים על קיומה של שגרת לימודים.

שלומית עמיחי: כל מאבק שאנחנו עושים הוא כדי לגרום לכך שבית הספר יפעל כרגיל.

שלומית עמיחי: כדי שנעשה את זה אנחנו מחוייבים בגיבוי והוא בשני היבטים: הראשון הוא הנחיות ברורות ולצערי עד היום אין הנחיות ברורות.

שלומית עמיחי: אני רוצה להביא לידיעתך ולידיעת חברי הוועדה שביום חמישי הקרוב אמורה להתקיים במשרד ראש הממשלה פגישה שבה יהיו כל מקבלי ההנחיות בהיבטים הביטחוניים, כדי לאפשר לנו לא לקבל החלטות מתחמקות ומצד שני אנחנו לא רוצים שכל גוף יכסה את עצמו ואנחנו נהיה בבחינת, חלילה, נחקרים על משהו.

שלומית עמיחי: כמי שעמדה כסמנכ"לית בחקירות לא פשוטות בנושא אסון נהריים, אני לא לוקחת סיכונים.

שלומית עמיחי: מה זה נקרא?

שלומית עמיחי: אם גורמי הביטחון לא נותנים לנו הנחיה ברורה אלא אנחנו נעזרים בהנחיה כלשהי שיצאה ב4- באוקטובר או בתאריך אחר, אם אין לי מחליפה להנחיה זו, אני נאחזת בהנחיה ישנה.

שלומית עמיחי: זאת ההנחיה שלי לגבי הטיולים, זאת ההנחיה שיצאה לבתי ספר במורת רוח שלי ולא רק שלי, כי חשבתי שמי שמחוייב לתת הנחיות ביטחון צריך להתעשת ולהגיד לנו בבירור מה לעשות.

שלומית עמיחי: לא צריך לתת לשכל הישר שלנו להחליט מתי כן ומתי לא.

שלומית עמיחי: אנחנו משרד החינוך ובראיה הזאת עברה אבטחת מוסדות חינוך למשטרה.

שלומית עמיחי: יחד עם זאת, בהסכמה עם יושב ראש ועד ההורים הארצי ויושב ראש השלטון המקומי עומד לצאת היום או מחר חוזר שלנו אל בתי הספר שקורא ומפציר בהורים, במנהלים ובתלמידים להחזיר את מערך הטיולים לתיקונו במיגבלות שייגזרו.

שלומית עמיחי: מה שחורה לנו יותר מכל זה ביטולי טיולים, לסמינר ב"יד ושם" לא מגיעים כי חוששים וזה כבר גורף וגורר.

יהודית נאות: מה עם היום-יום?

שלומית עמיחי: ביום-יום הבעיות המרכזיות שיש לנו הן בעיות של הסעות.

שלומית עמיחי: באיזורים הבעייתיים כגון ביש"ע או בכפרים ערבים, אם כי שם חזרו החיים לתיקונם פחות או יותר, יש לנו בעיה של הסעות.

שלומית עמיחי: אין לנו הסעות ממוגנות למורים ואין לנו יכולת לתת פתרון לזה.

שלומית עמיחי: יש לנו בעיה של מסיעים שזכו במכרזים והם נהגים ערבים מחזיקי תעודת זהות ישראלית, ועדיין אנחנו חושבים שהיה טוב לו יכולנו לסייע לעשרות שכאלה בליווי של מבוגר שיהיה בהסעה יחד עם הילדים.

שלומית עמיחי: אנחנו לא מסוגלים לתת תשובה לנושא הזה ומעבר לכך אנחנו בתחושה שבתי הספר מאובטחים וחזרו לשגרה.

שלומית עמיחי: מי הם המאבטחים?

שלומית עמיחי: זאת בעיה אבל היא שייכת לדיון נפרד.

זבולון אורלב: תודה רבה.

זבולון אורלב: ניצב משנה ולדינגר.

נצ"מ זאב ולדינגר: לגבי תפיסת האבטחה של בתי הספר ביום-יום ובשגרה - מערך האבטחה בבתי הספר לא נבנה כמערך יחודי שלא משתלב בכלל המערכת הביטחונית הסובבת אותו.

נצ"מ זאב ולדינגר: מערך תפיסת האבטחה בנוי ממספר טבעות או עיגולים שיחד נותנים את המוצר הסופי שנקרא ביטחון.

נצ"מ זאב ולדינגר: האבטחה של מוסדות החינוך קיבל איזשהו חלק בכלל המערך הזה ותפקידו לייצר אבטחה ושמירה במוסדות החינוך ביום-יום, עם כללים ועם הכשרה מיוחדת לשומרים בבתי הספר וכן ניידות יחודיות של המשטרה שזהו כל עיסוקן.

נצ"מ זאב ולדינגר: בימים אלה, כשאתה נשאל איפה ומה אתה עושה לצורך הגברת האבטחה בבתי הספר, מה שמשטרת ישראל עשתה, ואולי אנשים שאינם מכירים את המערכת לא מודעים לכך שמאות חיילים ושוטרים נפרסו בכל רחבי הארץ, בכל המקומות, ברחובות הסמוכים לבתי הספר, חלקם בתחנות ההסעה שהילדים נוסעים מהן לבתי הספר, חלקם ברחובות שמשמשים את הילדים שהולכים לבתי הספר.

נצ"מ זאב ולדינגר: כאשר משטרת ישראל קיבלה סיוע של עשרות פלוגות מצה"ל ביום-יום ופרסנו את כולם היכן שאנחנו אמונים על שמירת הביטחון ופינינו חלק מהסד"כ של השוטרים הכחולים לטיפול בהפרות סדר, נוצר מצב שבו כמעט בכל מקום היה תיגבור האבטחה.

נצ"מ זאב ולדינגר: כתוצאה מכך משטרת ישראל עברה לעבוד במערך שלדי, כלומר שוטרים עובדים 12 שעות למשמרת וכתוצאה מזה מקבלים מכפלת כוח.

נצ"מ זאב ולדינגר: כתוצאה מזה יש שליש מהכוח כתוספת לתיגבור מיידי לשטח, שבא לידי ביטוי בניידות.

נצ"מ זאב ולדינגר: זה מקצר את זמן התגובה לכל אירוע.

זבולון אורלב: מה פירוש שזה בא לידי ביטוי בניידות?

זבולון אורלב: כמה ניידות שומרות על בתי הספר?

נצ"מ זאב ולדינגר: אף אחד לא נגע במערך הקיים.

זבולון אורלב: שאלתי אם זה תוגבר.

נצ"מ זאב ולדינגר: אם אנחנו מוסיפים ברחובות הרבה מאד שוטרים בפריסה ותוספת ניידות, זמן התגובה הוא שיש לי עוד ניידות לתת מענה לכל אירוע בשטח.

נצ"מ זאב ולדינגר: אם באיזור פלוני מתקבלת הודעה על אירוע כזה או אחר, אנחנו מגיעים בזמן קצר מאד, יש נוכחות של שוטרים רבים מאד ברחובות וחלק מהמערך של ניידות מוסדות החינוך עושה את המשימה ההכרחית שלו, בביקור בבתי ספר מעבר למאבטחים ולשומרים.

נצ"מ זאב ולדינגר: זה קיים ולא נפגע.

נצ"מ זאב ולדינגר: כתוצאה מכך שיש הרבה ניידות ברחובות אנחנו מקבלים רמת ביטחון הרבה יותר טובה לכל הציבור ובעיקר למוסדות הקיימים כי הם מקומות נייחים וקבועים שבהם אנחנו נמצאים.

זבולון אורלב: אני מבין שלניידת מוסדות חינוך יש הגדרה ויש משימות.

זבולון אורלב: שאלתי היא האם למערך הניידות של מוסדות החינוך יש תיגבור.

זבולון אורלב: נדמה לי שזאת כבר הפעם הרביעית שאני שואל את זה ואני לא מצליח לקבל תשובה.

נצ"מ זאב ולדינגר: לא ניתנו ניידות נוספות למערך היחודי הזה אבל ניתנו ניידות בכל תחנה, כאשר האחריות על הניידות למוסדות החינוך היא של מפקד התחנה.

נצ"מ זאב ולדינגר: אם הוא עלה מארבע ניידות לשמונה ניידות חלק מהמשימה הזאת מוגברת בהתאם לאותו יחס של ניידות שיש לו באיזור.

זבולון אורלב: מה לגבי המאבטחים?

נצ"מ זאב ולדינגר: ציינת שהיתה בעיה תקציבית ולכן ניתן זמן לכל החברות להתארגן בהכשרות עד סוף חג הסוכות והיום אנחנו צריכים להיות פרוסים עם כל המערך כמו שהוא.

נצ"מ זאב ולדינגר: אם יש מישהו שלא מוכן זה חריג ואנחנו בודקים את זה יחד עם הגורמים המתאימים בהכשרות.

נצ"מ זאב ולדינגר: בעקרון כולם צריכים להיות היום אחרי הכשרה.

נצ"מ זאב ולדינגר: חופשת הסוכות נוצלה לצורך השלמת ההכשרות לכל הגופים המאבטחים.

זבולון אורלב: היום אתה יכול לומר שבכל בית ספר ניצב שומר שעבר את ההכשרות?

נצ"מ זאב ולדינגר: על פי הידוע לי אמרתי את מה שאמרתי.

זבולון אורלב: האם האריכו את שעות השמירה?

נצ"מ זאב ולדינגר: בחלק מהמקומות בהם קיימת הצבה של מאבטחים או שומרים התווספו שעות לימוד ליום לימודים ארוך.

נצ"מ זאב ולדינגר: בחינוך המיוחד יש שמירה ואבטחה גם בחופשה.

זבולון אורלב: האם אלה אותם בתי ספר שיש בהם יום חינוך ארוך או הכוונה היא לכל בית ספר תיכון במדינת ישראל, שמקיים לימודים יותר משבע שעות ביום, האם גם בו הוארכו שעות השמירה?

נצ"מ זאב ולדינגר: באותם מוסדות בהם היה מוסכם על תוספת שעה כיום לימודים ארוך, הוארכה השמירה.

זבולון אורלב: יש כ3,000- מוסדות חינוך וכ50%- מהם לומדים יותר משבע שעות.

נצ"מ זאב ולדינגר: הארכנו באותם מוסדות בהם הגיעו איתנו להסכם ובהתאם לתקציב שקיים.

זבולון אורלב: עם מי הגיעו להסכם?

נצ"מ זאב ולדינגר: משרד החינוך הגיש רשימה ובהתאם לזה עשינו.

שלומית עמיחי: משרד החינוך מעביר תקציב למשטרת ישראל להארכת השמירה ביום חינוך ארוך.

זבולון אורלב: זה לא קשור.

זבולון אורלב: אני מודה למנכ"לית על כך שהיא מעירה הערה נכונה.

זבולון אורלב: יחד עם הארכת שעות הלימודים האריכו גם את שעות השמירה וזה לא קשור למצב המיוחד שיש לנו עכשיו.

זבולון אורלב: מאחר וידוע שיש בתי ספר שלומדים מעבר לשבע שעות השמירה המתוקצבות, האם התקיים דיון ויש החלטה חיובית או שלילית להאריך את השמירה גם באותם מוסדות חינוך.

נצ"מ זאב ולדינגר: הוצאנו דרישה למשרד לביטחון פנים לגבי התקציבים.

נצ"מ זאב ולדינגר: אני אחראי על הצד המבצעי ולא על הצד התקציבי.

נצ"מ זאב ולדינגר: בעקבות המצב עשינו סיורים גם באיזורי התפר וגם באיזורים שנראים לנו בעייתיים עם היחידות בשטח, הוצאנו דרישה לתיגבור וזה כרגע בטיפול המשרד לביטחון פנים.

זבולון אורלב: מתי יצאה הדרישה לתיגבור?

נצ"מ זאב ולדינגר: לפני כשבוע-שבוע וחצי.

זבולון אורלב: מה עם שינוי הקריטריונים לאותם בתי ספר שכלל אינם מאובטחים?

נצ"מ זאב ולדינגר: נכון לרגע זה לא מצאנו לנכון לשנות את הקריטריונים כפי שהם היו.

זבולון אורלב: לידיעת חברי הכנסת ולידיעת יתר המוזמנים, ועדת החינוך לא מזמינה את המשטרה.

זבולון אורלב: ועדת החינוך מזמינה את המשרד לביטחון פנים, אומרת מה הנושא והמשרד לביטחון פנים שולח לכאן את מי שהוא שולח.

זבולון אורלב: זה שהמשרד לביטחון פנים החליט לשלוח אתכם, זה לשיקולו, זה שהוא החליט לא לשלוח את האנשים שלו למרות שהוא יודע מה הנושא שעומד על הפרק, זה גם לשיקולו והוועדה ודאי תוכל להסיק מכך מסקנות.

זבולון אורלב: אני אגיד לך מה אני מבין מדבריך: לגבי מערך הניידות המיועדות של מוסדות החינוך אין שום שינוי, לגבי מערך השמירה אין שום שינוי, השינוי היחיד הוא השמירה ההיקפית שקשורה לכלל מדינת ישראל וטובה גם למוסדות החינוך.

זבולון אורלב: לגבי הטיולים, בבקשה.

נצ"מ זאב ולדינגר: שני דברים אירעו בחודש האחרון לגבי טיולים, וצריך להפריד את זה לשתי תקופות: לפני תקופת החגים והמצב הנוכחי.

נצ"מ זאב ולדינגר: ההנחיות הקיימות היום הן שאפשר לארגן לינות בתיאום עם הקב"ט כאשר המקומות צריכים להיות מקומות ללינה, מקומות בטוחים שיש בהם סידורי אבטחה ואפשר לאבטח שם את האנשים.

זבולון אורלב: מה זה נקרא מקום שאפשר לאבטח אותו?

נצ"מ זאב ולדינגר: אם מדובר בבית ספר שדה, אפשר ללון בו.

זבולון אורלב: ואם רוצים ללון בשטח?

נצ"מ זאב ולדינגר: אני מיד אגיע לזה.

נצ"מ זאב ולדינגר: מעבר לכל התנאים שסוכמו הונחה קב"ט משרד החינוך לבדוק עם מפקד התחנה האיזורית מה קורה לגבי כל טיול בנפרד.

נצ"מ זאב ולדינגר: מר צדקה אמר שלא יכול להיות שכל מנהל טיול יתקשר לבית הספר.

נצ"מ זאב ולדינגר: התחברנו עם המוקד ובמקום שבו אנחנו מוצאים לנכון להתריע שיש בעיה, אנחנו מודיעים שבמקום א', ב', או ג', יש בעיה.

נצ"מ זאב ולדינגר: נכון לרגע זה, אם אני זוכר נכון, לא יצאה שום התרעה לגבי ביטול טיולים למעט ההנחיה שהיתה לגבי מזרח ירושלים וגם היא לא כוללת את הכותל.

נצ"מ זאב ולדינגר: לגבי הכותל יש מוקד מבצעי קבוע שעובד בתחנת דוד, שהוסדר בזמנו עם משרד החינוך.

זבולון אורלב: זה כולל את עין יעל?

נצ"מ זאב ולדינגר: כן, זה כולל את עין יעל אבל זה לא כולל את סילוואן וכפר דוד.

זבולון אורלב: עין יעל מותרת בטיולים או אסורה בטיולים?

נצ"מ זאב ולדינגר: איננה אסורה בטיולים.

נצ"מ זאב ולדינגר: לא כתוב בשום מקום שאסור לנסוע לשם.

זבולון אורלב: פארק קנדה הוא בתחום איו"ש והצבא צריך לענות על זה.

זבולון אורלב: הכותל פתוח למעט האירועים שבגינם נסגר הכותל.

זבולון אורלב: אני מבין שמבחינת

זבולון אורלב: כם אין איסור גורף על לינה בחוץ, כל מקום לגופו של עניין.

נצ"מ זאב ולדינגר: נכון, כל מקום לגופו של עניין ואלה ההנחיות שניתנו.

נצ"מ זאב ולדינגר: היום דובר ברדיו על ההנחיות שסוכמו ערב חג סוכות לגבי החג עצמו.

נצ"מ זאב ולדינגר: האירועים אז היו חמים והחלטנו אז לפעול כפי שפעלנו.

נצ"מ זאב ולדינגר: חדר המצב של העיר העתיקה פועל ואפשר להגיע לכותל דרך הרובע היהודי כפי שנקבע עם משרד החינוך טרם האירועים ולא השתנה דבר.

זבולון אורלב: אני מודה לניצב משנה ולדינגר על הסקירה.

זבולון אורלב: שלומית, יש פה סתירה בין מה שאומר ניצב משנה ולדינגר לבין מה שכתוב בניירות.

זבולון אורלב: בניירות יש איסור גורף על לינות בחוץ, יש איסור על ביקור בכותל, יש איסור על עין יעל וכו'.

זבולון אורלב: השאלה היא איך עושים את התיאום ואיך לא מבלבלים את ציבור התלמידים וההורים.

זבולון אורלב: אגב, נמצאים כאן תלמידים מגילה ואנחנו מקדמים את פניהם בברכה.

זבולון אורלב: נמצא פה גם ראש מינהלת החינוך של ירושלים ונדבר גם על הביטחון בירושלים כדוגמה איך מטפלים בביטחון העיר.

אברהם צדקה: אני רוצה לברך את רמ"ד ההדרכה, ניצב משנה זאב, שנמצא רק חודש בתפקידו.

אברהם צדקה: שמעתי בקשב רב את הדברים וודאי הרבה אנשים מכירים את המונח: פקודה אחרונה קובעת.

אברהם צדקה: הנחת היסוד היא שכל זמן שהיא לא השתנתה, אף אחד אינו רשאי לשנותה למעט הגוף הרלוונטי שהוציא את אותה הנחיה.

אברהם צדקה: בנושא הטיולים: יש מסמך של משטרת ישראל, שמונח כרגע אצל המנכ"לית, שמדגיש שבמערב העיר הכל מתקיים כשגרה ובמזרח העיר, בכותל המערבי, בעיתות התפילה יש היתר להגיע לסליחות.

אברהם צדקה: למעט זה, רק במערב העיר הפעילות מתבצעת כשגרה.

אברהם צדקה: המסמך הזה הוא מה4- באוקטובר וזה לא השתנה עד לרגע זה וכך פעלנו.

אברהם צדקה: אתמול פניתי לגורמים במטה הארצי, למחלקת האבטחה, שינחו אותי.

אברהם צדקה: אני צריך לקבל פקודות ולדעת מה אני עושה בכל שלב והכל נמצא בתימוכין.

אברהם צדקה: אם היום השתנה משהו - בכותל הכל בסדר וברובע היהודי הכל בסדר - האמירות האלה לא צריכות להיאמר בפורום הזה.

זבולון אורלב: למה?

זבולון אורלב: אני מוחה על דבריך?

זבולון אורלב: למה לא ראוי שייאמרו פה?

אברהם צדקה: הדברים האלה לא צריכים להישמע כאן בפעם הראשונה.

זבולון אורלב: בזכותנו אתה שומע את הדברים האלה.

אברהם צדקה: בנושא אבטחת מוסדות חינוך - לא נגענו במערך הקיים.

אברהם צדקה: זה לא סוד וזה עלה לשולחן לא פעם, שגם המערך הקיים לא ממלא את יעודו בעיתות רגיעה.

אברהם צדקה: הניידות האלה נלקחות למטלות ולמשימות אחרות, אותן ניידות יעודיות לאבטחת מוסדות חינוך.

אברהם צדקה: יש בעיה של אחזקה ותיקונים כי הניידות האלה עושות פעילות לטובת המשטרה גם אחרי שעות פעילות בתי הספר, ולמחרת בבוקר הן לא כשירות לעבודה כי יש בלאי ותיקונים.

אברהם צדקה: אני רוצה להזכיר לכולם שאלה ניידות יעודיות למטרה הזאת, אבל גם בזמן שגרה - פריצה, תאונת דרכים קשה וכו', הניידת מקבלת הנחיה בקשר לגשת למקום האירוע ולתת שם מענה.

אברהם צדקה: אני מזכיר לכולם שיש לנו 600 בתי ספר עם פחות ממאה תלמידים שלא מאובטחים גם היום.

זבולון אורלב: 600 בתי ספר ארציים, לא בירושלים בלבד.

אברהם צדקה: כן.

אברהם צדקה: יש לנו עוד 500 אשכולות גנים עם סד"כ של מאה תלמידים ויותר שאינם מאובטחים.

אברהם צדקה: יש לנו 150 בתי ספר שבשבילם ביקשנו שומר שני, שבהם יש מעל 1000 תלמידים ומוקצה להם מאבטח אחד, בדיוק כמו לבית ספר עם 250 תלמידים.

אברהם צדקה: נכון שהמשטרה נתנה עיבוי בגלל המצב למכלול הדברים, אבל לנושא היעודי לא ניתן גיבוי.

אברהם צדקה: אגב, בנושא בתי הספר שלומדים מעבר לשבע שעות, המשטרה פועלת לפי החלטת הממשלה שקבעה שהגיבוי התקציבי הוא לשבע שעות.

זבולון אורלב: זה נקבע בשעת רגיעה ועכשיו יש מצב חדש.

אברהם צדקה: נכון, זה כפוף לאותה החלטה.

שמואל הלפרט: אני מבקש לשאול בקשר למוסדות פנימייתיים שבהם שוהים התלמידים 24 שעות ביממה.

אברהם צדקה: אני משלם שמירת לילה למוסדות פנימייתיים על פי תקן שלי שלא שייך כרגע לנושא הזה.

זבולון אורלב: תודה.

זבולון אורלב: אני אתן לחברי הכנסת לומר את דבריהם, בבקשה, חבר הכנסת זאבי.

רחבעם זאבי: לדעתי דיון כזה צריך להתחיל בהגדרת איומי היחוס.

רחבעם זאבי: אם לא שמענו מגורם מודיעיני - משטרת ישראל או המשרד לביטחון פנים, לקראת מה אנחנו צריכים להיערך - אלא אנחנו עובדים לפי אינטואיציה - יהיה לנו כסת"ח, ואתם יודעים מה הם ראשי התיבות.

זבולון אורלב: מטעמים חינוכיים אני לא אבקש ממך לפרט.

רחבעם זאבי: לטעמי דיון כזה חייב להתחיל באיומי היחוס ומכיוון שזה לא נעשה, אני אגדיר אותם כחמישה: 1.

רחבעם זאבי: פיגוע מיקוח - תיכנס חוליית מחבלים לבית הספר, תתפוס כיתה או כיתות ותסכים לשחרר אותם רק אם ישחררו את אבו-ג'ילדה וחבריו.

רחבעם זאבי: יגידו לנו האם יש מודיעין על זה, האם זה סביר, האם זה חופף לכל המדינה או רק לאיזורים מסוימים, האם גם בית הספר בעין חרוד עומד בפני פיגוע מיקוח או רק בית הספר במוסררה.

רחבעם זאבי: אני לא יודע, צריך להגדיר את זה.

רחבעם זאבי: 2.

רחבעם זאבי: פיגוע פיזי - זה יכול להיות מטען חבלה או ירי על בית הספר, מרחוק או מקרוב - מעבר לגדר או מעבר לגבול, במקומות בהם בית הספר קרוב לגבול.

רחבעם זאבי: 3.

רחבעם זאבי: הפגזה - לא צריך להוציא את זה מכלל אפשרות.

רחבעם זאבי: יגיד לנו המודיעין אם יש על זה מודיעין, אם יש לזה סיכוי, אם יש לזה אחיזה בשטח, אם יש סימנים מעידים, אם יש להם את האמל"ח, כן או לא. 4.

רחבעם זאבי: תקיפת טיול - כאשר תלמידים יוצאים מחוץ לבית הספר.

רחבעם זאבי: 5.

רחבעם זאבי: הנסיעה אל בית הספר - גם האוטובוס הוא אובייקט לפיגוע.

רחבעם זאבי: אחרי שהגדרתי את איומי הייחוס, ואני לא בטוח שהגדרתי את כולם, אולי למודיעין של המשטרה יש עוד איומי יחוס, רק אז אני יכול לומר אם יש מספיק או לא.

רחבעם זאבי: יכול להיות שנגד פיגוע מיקוח מוכרחים להכפיל את השומרים או שצריך להחליף את השומרים - לא עולים ותיקים שאין להם נסיון צבאי אלא יוצאי יחידות קרביות, פנסיונרים של המשטרה או של משמר הגבול וכן הלאה, אבל כאשר לא מגדירים את איומי היחוס, כל דיבור אחר הוא רק בשביל ההרגשה הטובה שלנו כי הזדעקנו.

רחבעם זאבי: אני הזדעקתי כי אני לא חבר בוועדה, אבל כאשר ראיתי שיש בסדר היום ישיבה בנושא, החלטתי להשתתף.

רחבעם זאבי: כלי הרכב שניתנו לאבטחת מוסדות חינוך ניתנו על ידי הוועדה הזאת לפני שתיים-שלוש כנסות והיה ויכוח קשה עם המשטרה, כאשר המשטרה אמרה שהניידות ניתנות בעצם לאבטחה מרחבית.

רחבעם זאבי: לטעמי המשטרה צדקה כי אם תהיה אבטחה מרחבית, יאובטח גם בית הספר ואם רכב האבטחה הזה יעמוד רק ליד בית הספר ויפעל באישור המנהל או הסגן, לא תהיה יותר אבטחה.

רחבעם זאבי: מורים - מורים הם כוח לוחם וגם מורות הן כוח לוחם.

רחבעם זאבי: במדינה כמו שלנו, במקומות שבהן המשטרה תגיד שזה נכון, המורים יקבלו חימוש ואימון ויילכו מורים עם אקדח.

רחבעם זאבי: יגידו לנו שזאת מדינה מיליטנטית, יגידו עלינו הרבה דברים ויצחקו עלינו בעיתונים, אבל אם יהיו בבית הספר 20 אקדחים זה יותר מרוסי בן שבעים שעומד על יד השער ולא יודע לעשות שום דבר.

אברהם צדקה: יש 6-4 כלי נשק בכל מוסד חינוכי.

רחבעם זאבי: זה לא מספיק.

רחבעם זאבי: אמנם זה לא נעים שמורה לספרות נכנס לכיתה והוא מחזיק אקדח, אבל זה הכרחי.

רחבעם זאבי: אני לא חושב שיכולים להיות נהגים שמסיעים תלמידים ושאינם יוצאי צבא.

רחבעם זאבי: אני לא נגד נהגים ערבים, אבל אני בעד זה שכל מי שמסיע תלמידים יהיה יוצא צבא.

רחבעם זאבי: אם הוא ערבי או דרוזי שהיה בצבא, הוא יכול להסיע תלמידים.

רחבעם זאבי: אם הוא לא היה בצבא הוא לא יכול להסיע תלמידים ומשרד החינוך צריך לכלול את זה במכרזים שלו.

רחבעם זאבי: להמשיך בטיולים - אם נפסיק בטיולים, אנחנו בדיוק נותנים להם את מה שהם רוצים.

רחבעם זאבי: יכלאו אותנו בגטאות?

רחבעם זאבי: יאמרו לי - נוח לך להפקיר ילדים של אחרים.

רחבעם זאבי: לא, אני מפקיר את הילדים שלי ואת עצמי.

רחבעם זאבי: אני חושב שהורים צריכים להילוות לכיתות שיוצאות לטיולים, צריך להמשיך לטייל בכל הארץ במקומות שהמשטרה תרשה.

רחבעם זאבי: יש היום מטה לתיאום טיולים?

רחבעם זאבי: הוא קיים?

רחבעם זאבי: הוא פעיל?

רחבעם זאבי: אני יזמתי אותו כשהייתי היועץ של רבין למלחמה בטרור יחד עם יוסי פלדמן מהחברה להגנת הטבע.

רחבעם זאבי: אז יסדנו את המוסד הזה ואני מקווה שהוא עדיין קיים.

רחבעם זאבי: השומרים בשערי בית הספר אינם שומרים.

רחבעם זאבי: הם באו כתשובה על מה שפעם היה, כאשר חייבו את ההורים לבוא ולשמור.

רחבעם זאבי: תקפתי את זה בשעתו וקראתי לזה : מסרגות מול קלצ'ניקוב.

רחבעם זאבי: אתה פוגש אישה או גבר שיושבים וקוראים עיתון או מנמנמים.

רחבעם זאבי: אני סבור שזאת רעה חולה.

רחבעם זאבי: אני בעד השמירה בשער בית הספר, זה חשוב לא רק לביטחון אלא גם לסמים, למשמעת של הילדים, לגניבות וכו', אבל זה לא יכול להתנהל כפי שזה מתנהל.

רחבעם זאבי: זאת זריקת כסף לשווא.

רחבעם זאבי: הצעתי הצעה, שראיתי פעם בסינגפור שבה יש חברת שמירה ממלכתית ששומרת על כל המוסדות שהמדינה רוצה לשמור עליהם.

רחבעם זאבי: זה יעלה הרבה פחות כסף ממה שאנחנו משקיעים היום כי כל חברות האבטחה למיניהן מקבלות גם עבור התקורה שלהן, פי שניים-שלושה ממה שעולה השומר.

רחבעם זאבי: חברת שמירה ממלכתית, שתעשה את השמירה לא רק במוסדות חינוך, תעלה פחות.

רחבעם זאבי: אני אשמח שהבשורה להקים את החברה הזאת תצא מהוועדה הזאת ואני מוכן להתגייס לוועדה ולהציע את הצעת החוק הזאת.

רחבעם זאבי: מי ישרת בחברת השמירה הממלכתית הזאת?

רחבעם זאבי: יוצאי צבא, פנסיונרים של המשטרה ועוד.

זבולון אורלב: עד לרגע זה הממשלה לא קבעה שמאבטח מוסד חינוך הוא מקצוע מועדף למשוחרר צה"ל, שבגינו הוא יכול לקבל הקלות במס.

זבולון אורלב: למרות כל הלחצים ולמרות כל הפניות זה לא נעשה.

זבולון אורלב: יוצא צה"ל שמשתחרר ועובד בעבודות מסוימות כגון בבתי מלון או בתחנות דלק מקבל מענקים והקלות במס, אבל אם הוא הולך לאבטח מוסד חינוכי בגילה, הוא לא מקבל.

יהודית נאות: למה?

זבולון אורלב: אני לא יודע.

זבולון אורלב: יש פניות ותיקים עמוסים אבל זה לא יאומן.

יהודית נאות: נוציא את זה כהחלטת ועדה.

רחבעם זאבי: מה שאתה העלית זה דבר אחר.

רחבעם זאבי: אחרי הפיגוע במעלות במחצית מאי 74' היו כמה ועדות ויש החלטת ממשלה 411 שעושה סדר וקובעת מי הם הגופים המנחים.

רחבעם זאבי: הגוף המנחה במוסדות חינוך זה משטרת ישראל למעט אולי בשטחים.

רחבעם זאבי: אין שום סיבה שליד משטרת ישראל, ליד השר לביטחון פנים לא תהיה חברה ממלכתית לאבטחת מוסדות ציבוריים שיש לנו עניין בהם.

רחבעם זאבי: אגב, זה קצת קיים, למשל בנמל תעופה עטרות יש חברת אבטחה שמתואמת על ידי השב"כ.

רחבעם זאבי: לכן אני מציע שתצא מהוועדה הזאת קריאה להקים חברה ממלכתית לאבטחה.

רחבעם זאבי: לסיכום, אם לא יתנו לחברי הוועדה הגדרות מה הם הסיכונים שאליהם אנחנו צריכים להתייחס, אנחנו נשמע שהוסיפו שוטר או ניידת, ננזוף ב-א' או נלטף את ב' אבל זה לא רציני.

רחבעם זאבי: אנחנו חייבים לקבל, אולי בוועדה סגורה, את איומי היחוס ואז אפשר יהיה להתייחס אליהם.

זבולון אורלב: תודה רבה, חבר הכנסת בוים, בבקשה.

זאב בוים: לגבי הטיולים אני רוצה לומר משהו שיישמע אולי פרדוכסלי.

זאב בוים: יכול להיות שבמצב הזה דווקא טיולים, כמובן במיגבלות שדובר בהן, אולי יותר בטוחים מאשר בתי ספר במקומות מסוימים בארץ.

זאב בוים: בתי ספר הם אובייקט שמרכז המון תלמידים.

זאב בוים: לגבי אלה שיוצאים לטיול, שהוא נע ולא נמצא במקום אחד, אולי שם דווקא יותר בטוח.

זאב בוים: כהערה לאמירה של חברת הכנסת נאות, שאמרה שהיום-יום זה מה שחשוב, ודאי שהיום-יום זה חשוב ואולי דווקא חשיבות יתר בתקופה הזאת.

זאב בוים: אני שמח ששמעתי שעמדת המשרד והמנכ"לית הם לעשות כל מאמץ להוציא את הטיולים האלה.

זאב בוים: זה חלק משגרת בית הספר.

זאב בוים: אגב, לפני שנתיים היתה שביתה במשך שנה שלמה שבה בתי הספר לא יצאו לטיולים משום שיהודים גרמו לכך שלא ייצאו.

זאב בוים: הטיול הוא חלק מהיום-יום שלנו וחלק מפעולה חינוכים, שיש לה משמעויות חינוכיות ארוכות טווח על הארץ, על המשמעות של היותנו כאן ודווקא היום יש לזה משמעות מיוחדת.

זאב בוים: לדעתי אירגון ההורים צריך לסייע בעניין זה למשרד החינוך ואני מקווה שהוא באמת עושה את זה.

זאב בוים: אם כך הוא עושה, אני מתפרץ לדלת פתוחה.

שלומית עמיחי: הוא יוזם ועוזר.

זאב בוים: צריך לשכנע את ההורים לצאת ואני רוצה להגיד למשטרה ולאחרים, שלפעמים אולי במסגרת הכסת"ח, כולנו חרדים לשלמות הילדים ושלא יאונה להם רע, אבל האצבע קלה על חסימת צירים או שלוקחים מקדמי ביטחון גדולים מדי שמצרים את צעדי כל המערך הזה.

זאב בוים: צריך לזכור שטיולים צריכים להמשיך ולהתקיים.

זאב בוים: לסיום, אני רוצה לשאול האם ננקטו מטעם המשרד פעולות מיוחדות במערכת החינוך בשכונת גילה כתוצאה מהמצב שמתפתח שם?

זבולון אורלב: תודה.

זבולון אורלב: חבר הכנסת הלפרט, בבקשה.

שמואל הלפרט: אני חושב שאנחנו צריכים לעשות אבחנה בין שמירה בימים כתיקונם לבין שמירה בבתי הספר בשעת חירום.

שמואל הלפרט: אין עוררין על כך שאנחנו בשעת חירום ובכל יום יש התרעות על פיגועים.

שמואל הלפרט: צריכים הרבה מאד סיעתא דשמייא כדי שנצא מהמצב הזה.

שמואל הלפרט: המצב הביטחוני מחייב את מערכת החינוך שבה לומדים מיליון וחצי תלמידים היערכות מיוחדת לבדיקת כל מערכי השמירה.

שמואל הלפרט: אנחנו לא יכולים להישאר שאננים עם המצב שבו אנחנו נמצאים כעת.

שמואל הלפרט: לצערנו הרב, בעבר היו מוסדות החינוך מקומות מועדפים אצל המחבלים והרבה מאד מוסדות חינוך נפגעו.

שמואל הלפרט: לכן אני מציע, אדוני היושב ראש, שאנחנו נתייחס מאד מאד בכובד ראש למצב הנוכחי שאנחנו נמצאים בו.

שמואל הלפרט: ראשית, צריך לבדוק מחדש את כל מערך השמירה שקיים במוסדות החינוך ואת רמת השומרים.

שמואל הלפרט: עלתה כאן השאלה אם הם מתאימים או לא מתאימים.

שמואל הלפרט: יש בעיה עם מוסדות חינוך שבהם יש פחות ממאה תלמידים ולא מאבטחים אותם.

שמואל הלפרט: יכול להיות שבימים כתיקונם אפשר לעצום עין על דבר כזה, אבל במצב חירום, אדוני היושב ראש, לא יעלה על הדעת שנפקיר 600 מוסדות חינוך ללא שמירה.

שמואל הלפרט: לא יכול להיות מצב כזה.

שלומית עמיחי: ללא שמירה נקודתית.

זבולון אורלב: אגב, כשאומרים מוסדות חינוך זה לא כולל גני ילדים והכוונה היא רק לבתי ספר.

זבולון אורלב: יש כ8,000- גני ילדים.

שמואל הלפרט: אני מציע להתייחס לזה בכובד ראש.

שמואל הלפרט: ברוך השם, עד עכשיו לא קרה שום דבר במוסדות החינוך, אבל תארו לעצמכם שאם חלילה וחס היה קורה משהו במוסד חינוכי, סדר הדיון בוועדה הזאת היה שונה לחלוטין.

שמואל הלפרט: צריך לקדם את פני הרעה ומשרד החינוך חייב לקחת את הנושא של אבטחה בשעת חירום בעדיפות ראשונה.

שמואל הלפרט: רבותי, אנחנו בשעת חירום ואי אפשר להקל ראש, צריך לבדוק את מערך השמירה, צריך לתגבר את השמירה בצורה מאד מאד משמעותית, במיוחד במוסדות גדולים, חייבים לתת שמירה גם למוסדות קטנים בין אם יש כסף או אין כסף.

שמואל הלפרט: הייתי אומר שלא יקרה שום דבר אם נבטל את הטיולים בשעת חירום ונקווה שמצב החירום הזה לא יימשך הרבה זמן.

שמואל הלפרט: לא יקרה שום אסון אם תלמידים לא ייצאו לטיולים בשעת חירום.

זבולון אורלב: לאן?

זבולון אורלב: לנגב?

שמואל הלפרט: שלא ייצאו בכלל בשעת חירום.

שמואל הלפרט: בעבר נעזרו גם בהורים לצרכי שמירה.

שמואל הלפרט: הדבר הזה לא היה כל כך אידאלי והחליטו שצריך לקחת אנשים מאומנים ומקצועיים, אבל במצב חירום אפשר לדעתי לחשוב על היעזרות בהורים ואפשר לדרוש מכל בית ספר שמספר הורים יעזור לשומר יום-יום כל עוד יש שעת חירום כדי לתגבר את האבטחה.

שמואל הלפרט: אני לא מתאר לעצמי שמשרד החינוך פתאום ייתן תקציבים ללא הגבלה לתיגבור השמירה, ולכן אם אנחנו רוצים באמת לתגבר את השמירה, חייבים להיעזר גם בהורים כל עוד יש שעת חירום.

רחמים מלול: אני מבקש לשאול את מר צדקה, האם בנוסף לשימת הדגש על מערכת השמירה, אתם גם בודקים את מערכת הגידור של בתי הספר והאם ישנם בתי ספר שעדיין אינם מגודרים בגדרות ראויות?

אברהם צדקה: בשנים 95' עד 98' גישרנו על פערי גידור וביצענו כ300- אלף מטר גידור בעלות של שישים מיליון שקל.

אברהם צדקה: זה היה כפוף לאותה החלטה שאמרה שאבטחת מוסדות החינוך עברה למשטרה וזה התבצע בשלושה שלבים, עשרים מיליון שקל כל שנה.

אברהם צדקה: היום האחריות לגידור מוסדות החינוך ולגישור על הפער למי שעדיין לא עשה נמצאת באחריות הבעלויות על אותם מוסדות חינוך.

אברהם צדקה: המשרד מסייע לרשויות על פי תקציבו בעניין הזה.

רחמים מלול: יש עדיין בתי ספר שאינם מגודרים?

אברהם צדקה: כן, שהגדר לא תקנית.

זבולון אורלב: ולא הוסיפו גם לאור המצב הקיים.

זבולון אורלב: תודה רבה.

זבולון אורלב: מאיר קראוס, מצב הביטחון בירושלים לאור הנושאים שעלו כאן.

זבולון אורלב: אם תרצה לאפשר גם למנהל אגף הביטחון - נשמח, ואם תלמיד מגילה ירצה לדבר, נקבל תמונת מצב מהשטח.

מאיר קראוס: מוסדות החינוך בשכונת גילה ובוודאי בשכונות אחרות פועלים כתיקנם.

מאיר קראוס: התלמידים מופיעים בבתי הספר ושגרת הלימודים מתקיימת.

רחמים מלול: אין ברירה, בבית זה יותר מסוכן.

מאיר קראוס: אני חושב שצריך להכיר ולהוקיר את צוותי החינוך שעוסקים במלאכה, גם מתוך חששות שלהם במציאות הקשה הזאת.

מאיר קראוס: הם ממשיכים את שגרת עבודתם ועושים את מלאכתם נאמנה.

מאיר קראוס: הם צריכים לבוא על הברכה ואני משוכנע שכל חבריי מצטרפים לזה.

מאיר קראוס: מינהל החינוך ירושלים הוא בסיוע רב מאד של האגף לחירום ולביטחון שבראשו עומד זיו איילון, שנמצא איתנו כאן, פעל בתוך המערכת ועל זה אני רוצה לומר מספר דברים.

זבולון אורלב: אני אודה לך מאד אם תדלג על זה ותיגש ישר לבעיות.

זבולון אורלב: אנחנו יוצאים מנקודת הנחה שאתם עושים כמיטב יכולתכם בהצלחה רבה.

מאיר קראוס: יש סוגיה של פערי אבטחה.

מאיר קראוס: לאור המצב הביטחוני תוגבר מערך האבטחה מעבר לשבע שעות והקריטריונים שהוזכרו כאן, אבל עדיין יש פערים מאד משמעותיים.

מאיר קראוס: הפער המרכזי הוא בעיקר בגני הילדים, שבעצם הגדרתם יש בהם פחות ממאה ילדים.

מאיר קראוס: תחושת הבדידות של גננת וסייעת עם 30 ילדים היא קשה, עדיין יש פערי אבטחה מאד משמעותיים בעיר ולצורך העניין נדרש תקציב מיוחד.

זבולון אורלב: העיריה המתינה להשלמת הפער או קודם כל שמה שומרים?

מאיר קראוס: העיריה תגברה מעבר לתקן ועדיין יש פערים משמעותיים, שהם מעבר לכוחה של העיריה.

זבולון אורלב: כלומר, עדיין לומדים בתי ספר בירושלים בשעות בהן אין שומר.

מאיר קראוס: נכון ועדיין יש גני ילדים ללא שמירה.

זבולון אורלב: לא יאומן.

מאיר קראוס: היושב ראש, אם רוצים לראות נתונים, אנחנו יכולים להציג אותם.

זבולון אורלב: לצערי אין לנו זמן, אבל מר זיו הניח לחברי הכנסת את המסמכים והם יצורפו לפרוטוקול.

מאיר קראוס: סוגיית ההסעות - מרבית ההסעות בחינוך המיוחד בירושלים נערכות על ידי נהגים שאינם יוצאי צבא.

מאיר קראוס: לחלק מן ההסעות הללו יש ליווי על פי חוק והוא ברמת סייעת בבית הספר לחינוך מיוחד או על ידי מישהו אחר ולא ברמת מאבטח.

מאיר קראוס: להרחיב את הרמה הנוכחית של הליווי לשאר ההסעות של החינוך המיוחד שאין בהן ליווי על פי חוק - רק ההרחבה הזאת מגיעה לסדר גודל של כשלושה מיליון שקלים.

מאיר קראוס: אם נרצה לשים רמת מאבטח, זה פי 2.5 מהמספר הזה - תוספת תקציב שנדרשת כדי ללוות ברמת מאבטח את כל ההסעות.

מאיר קראוס: הסוגיה השלישית, והיא אולי קשורה קצת לפתיחת דבריו של חבר הכנסת זאבי - ברגעים כאלה יש תמיד מצב עמום - האם אנחנו כבר בתוך המצב או שאנחנו עוד לא בתוך המצב?

מאיר קראוס: זה מביא כל מיני גורמים מוסמכים להסס בנתינת הוראות מבצעיות לשטח.

זבולון אורלב: אדוני מדבר עכשיו כסגן אלוף, מג"ד מצטיין בצנחנים.

מאיר קראוס: אני מוכרח לומר שאני משתמש מעט בנסיוני זה.

מאיר קראוס: יש קושי רב לעיתים לבוא ולומר - אנחנו במצב כזה או אחר.

מאיר קראוס: עמדנו על כך שבתי ספר או גני ילדים שנמצאים במעגל הראשון, קרי: שהם יכולים להיות בטווח אש, יינתנו הוראות מבצעיות לצוות החינוכי במידה ויקרה דבר מה בתוך בית הספר.

מאיר קראוס: עברנו על כל בתי הספר ומוסדות החינוך בעיר, אנחנו משלימים בשכונות תפר אחרות, אבל עדיין אני רוצה לומר אמירה קצת קשה: יש מוסדות חינוך בירושלים, לאו דווקא בשכונת גילה, שהסיכון לגביהם גבוה מאד.

מאיר קראוס: יש בתי ספר שגדר בית הספר נושקת לשכונה ערבית.

מאיר קראוס: מידת התיגבור של הביטחון שצריכה להינתן למקומות הללו - להערכתנו עדיין לא נעשתה הפעולה הנדרשת וזה עניין של החלטה.

מאיר קראוס: כרגע שכונת גילה היא השכונה שבמוקד אבל כהרף עין יכולות להיות שכונות אחרות.

מאיר קראוס: יש בתי ספר שהם עצמם הגדר שאליה מאד קל להגיע בהחלטה ובביצוע קצר מאד.

זבולון אורלב: אתה רוצה לומר לי שגם במוסדות חינוך אלה אין שינוי במערך האבטחה הצמודה של בית הספר?

מאיר קראוס: נכון.

מאיר קראוס: יש תיגבור במספר מקומות ויש בית ספר בשכונה מסוימת שיש לו שני שומרים כתוצאה ממיקומו, אבל להערכתי המצב החדש מחייב חשיבה אחרת.

זבולון אורלב: אגב, תמיד לוקח זמן למימסד עד שנופל לו האסימון.

מאיר קראוס: אני רוצה לסכם ולומר שיש הכרח שגורמי הביטחון למיניהם יאמרו את דברם באופן בהיר לגבי אותם מקומות ותינתנה התשובות הראויות.

זבולון אורלב: תודה רבה.

זבולון אורלב: מר זיו, בבקשה.

זיו אילון: אני רוצה לתת מעט נתונים: יש בירושלים בסך הכל 1165 מוסדות חינוך כולל גני ילדים.

זיו אילון: הגדיר את זה במדויק מאיר, גננת וסייעת שנמצאות לבד עם שלושים ילדים, זה קשה.

זיו אילון: 365 מוסדות מאובטחים.

זיו אילון: אמנם חלקם הוגדרו גם על ידינו ככאלה שלא נדרשת בהם אבטחה, למשל מוסדות חינוך במזרח העיר, אבל גם שם יש רק 120 כך שיש למעלה מ600- מוסדות חינוך כולל גני ילדים, שאין בהם אבטחה.

זבולון אורלב: כמה מתוך ה600- הם גני ילדים?

זבולון אורלב: 580?

זיו אילון: 550 כולל מעונות ו128- בתי ספר שהם לא גני ילדים.

זיו אילון: לעיריית ירושלים, שמקבלת את התקציב במלואו, אין מספיק כסף אפילו כדי לשמור רק שבע שעות ורק במוסדות המאושרים.

זיו אילון: גם לזאת חסר לנו כמיליון שקל.

זבולון אורלב: איך זה יכול להיות?

זיו אילון: מכיוון שלמשרד לביטחון פנים יש סכום מסוים, הוא מקצה לנו סכום מסוים וזה איננו מכסה את הכל.

זבולון אורלב: אבל זה צריך להיות לפי מפתח של שבע שעות שמירה לבית ספר.

זיו אילון: יש כאן 'טריקים' שאין טעם להיכנס אליהם עכשיו כי המפתח הוא לפי 1,500 שעות למוסד.

זיו אילון: אם תחלק את זה לשבע תגיע לפחות מימי הלימוד בשנה.

זיו אילון: האמת חייבת להיאמר, באותם מוסדות הנמצאים בשכונות תפר דווקא עכשיו הנוכחות המשטרתית כל כך מסיבית, שהמוסדות מאובטחים מאי פעם.

זיו אילון: גם אם לא הוספנו שומר שלישי במקום, המצב שם טוב.

זיו אילון: יש לנו לא מעט הצעות לשיפור וביניהן אנחנו צריכים עוד כסף לגידור שאין לנו, אנחנו צריכים עוד כסף לאבטחה, אנחנו משוכנעים שאם תהיינה ניידות שתבצענה אבטחה היקפית, ניידות אזרחיות ולא משטרתיות, הן לא תוכלנה להיות מופנות למשימות אחרות וזה דבר שראוי וחשוב לבחון אותו.

זבולון אורלב: אנחנו חייבים לסיים ולעבור לישיבה הבאה.

זבולון אורלב: אני מזמין את האנשים, שעדיין לא הספיקו לדבר, להמשיך להשתתף איתנו בשתי הישיבות הבאות.

זבולון אורלב: מר קסטל, רצית להעיר?

זבולון אורלב: מר קסטל הוא יושב ראש ועדת הביטחון של השלטון המקומי וראש המועצה המקומית נווה מונוסון.

תא"ל יוסף קסטל: אנחנו חיים היום עם תקציב שנלחמנו עליו במרץ ובאפריל.

תא"ל יוסף קסטל: רצו לקצץ את התקציב ורק בגלל המאבק הקשה שלנו נשאר אותו תקציב ואין היום שום תוספת.

תא"ל יוסף קסטל: כל בתי הספר שמונים מתחת למאה ילדים לא קיבלו תגבורת ולא קיבלו שום שמירה.

תא"ל יוסף קסטל: הם נמצאים באותו מצב שבו היו קודם.

תא"ל יוסף קסטל: גני הילדים - הרשויות קשורות לחברות שמירה באופן פרטי וחברות השמירה האלה שולחות ניידות שבמשך היום מבקרות מספר פעמים בגני הילדים.

תא"ל יוסף קסטל: רמת השומר - חייבים להמשיך לחתור לנושא של מקצוע מועדף.

תא"ל יוסף קסטל: חייבים סוף סוף להשיג את הנושא הזה כי זה ישנה את הרמה של כל השמירה.

תא"ל יוסף קסטל: לגבי טיולים - אני מצטרף לאלה שחושבים שצריכים להתבצע טיולים.

תא"ל יוסף קסטל: אני חושב שצריך להגביל את זה במסגרת הקו הירוק.

תא"ל יוסף קסטל: שיהיה מותר לטייל בכל מקום, אבל כמובן שכל טיול צריך להיבחן על ידי גורמי הביטחון.

זבולון אורלב: אני מצטער שאני לא אקבל את המלצתך כי בעיניי הקו הירוק מת.

זבולון אורלב: תודה רבה.

זבולון אורלב: לסיכום, ועדת החינוך והתרבות מודאגת מהשאננות, ומשיוויון הנפש שנחשפו פה בוועדה בכל מה שקשור לאבטחת מוסדות חינוך ובביצוע טיולים במערכת החינוך.

זבולון אורלב: אני מוכרח לומר שאני אישית מאד מופתע לרעה, עד כדי כך לא חשבתי.

זבולון אורלב: ועדת החינוך והתרבות קובעת בדאגה רבה כי משטרת ישראל לא נערכה כראוי לעבות את מערך אבטחת מוסדות החינוך הישירה לאור השינוי במצב הביטחון.

זבולון אורלב: אין תוספת ניידות יעודיות, אין הארכת שעות שמירה במוסדות שמירה שמלמדים מעבר לשבע שעות, אין תוספת שומרים במקומות ובמוסדות הנמצאים במקומות רגישים, כ600- מוסדות חינוך נמצאים בארץ ללא שמירה צמודה.

זבולון אורלב: הוועדה דורשת עיבוי מיידי בכל מרכיבי האבטחה הישירה על פי החלטה של גורמי הביטחון בהתאם להערכת מצב על איומי היחוס.

זבולון אורלב: הוועדה קובעת גם כי אין תיאום ראוי בין המשטרה למשרד החינוך באשר לביצוע טיולים ויציאות לפעילויות חינוכיות מחוץ לבית הספר ודורשת לבצע תיאום זה לאלתר ולפרסמו מיידית למורים, להורים ולתלמידים.

זבולון אורלב: הוועדה דורשת שהנחיות המשטרה ייעשו במפורש ובכתב כדי למנוע אי הבנות בין המשטרה לבין משרד החינוך.

זבולון אורלב: הוועדה חוזרת ודורשת לכלול את מאבטחי מוסדות החינוך במקצועות המועדפים למשוחררי צה"ל.

זבולון אורלב: הוועדה חוזרת ודורשת להחזיר את אחריות האבטחה הישירה של מוסדות החינוך לידי משרד החינוך.

זבולון אורלב: אגב, זאת החלטה ותיקה מאד של הוועדה הזאת ואני בטוח שלו האבטחה היתה באחריות ישירה של משרד החינוך, לא היינו מצויים במצב המאד לא טוב שאנחנו מצויים בו.

זבולון אורלב: הוועדה מבקשת ממשרד החינוך, מהמשרד לביטחון פנים וממשטרת ישראל דיווח על מה נעשה בהחלטות האלה לא יאוחר משבוע ימים.

זבולון אורלב: הוועדה קוראת לתלמידים ולהורים להמשיך לצאת לטיולים.

זבולון אורלב: אני חוזר ואומר שאנחנו ממשיכים את הישיבה הבאה בעוד שתי דקות בחדר ההרצאות ולאחר מכן נשוב לכאן.

זבולון אורלב: תודה רבה לכולם, הישיבה נעולה.